Tal fra Dansk Padel Forbund viser, at ketchersporten voksede vildt i Danmark i 2021.

Flere og flere er gennem det seneste år blevet bidt af sportsgrenen padel. På et år er antallet af padelbaner steget fra 203 i 2020 til 587 i 2021, og formanden for Dansk Padel Forbund, Ole Egholm, mener ikke, at væksten vil stagnere foreløbigt. - Vi står stadig midt i opblomstringen af padel, og aldrig er en sportsgren vokset så hurtigt i dansk sportshistorie, siger han. Formanden regner med, at der i slutningen af 2022 vil findes omkring 1000 padelbaner i Danmark. Padelbaner fra Skagen til Tønder En af dem, der følger tæt med i sportsgrenens udvikling, er Peter Gøggaard-Clausen. Han har en webshop, der forhandler padeludstyr, og han kan godt forstå, hvorfor danskerne bliver bidt af ketchersporten. - Det er en sjov sport, der ikke kræver et særligt talent, og hvor alle kan være med, uanset niveau. Der er padelbaner fra Skagen til Tønder nu. Det er helt vildt, siger han. Alene i Nordjylland findes der 73 baner fordelt på 23 lokationer.